Baaise direkteure vas vir miljoene se bedrogMichael Jacques Rathbone en Leon Lewitton (Foto: Facebook) Twee direkteure van ’n beleggingsmaatskappy in Port Elizabeth in die Oos-Kaap het Vrydag vlugtig in ’n plaaslike hof verskyn in verband met bedrog van R17 miljoen oor ŉ tydperk van drie jaar. Michael Jacques Rathbone (31) en Leon Lewitton (29) is Donderdag in hegtenis geneem nadat dit aan die lig gekom het dat die twee tussen Junie 2016 en Julie 2019 glo die beleggingsmaatskappy Helping Hand Investment onwettig bedryf het. Kapt. Anelisa Ngcakani, woordvoerder van die Valke, sê Rathbone en Lewitton het na bewering beleggers van Port Elizabeth en omliggende gebiede gewerf met die belofte van ’n opbrengs van tussen 15% en 45% per jaar gedurende ’n beleggingstydperk van ses tot tien jaar. ’n Ondersoek na die sogenaamde maatskappy se belange het onthul dat die maatskappy nie ’n gemagtigde finansiële diensteverskaffer is nie. Daar is ook geen rekord van enige aansoekvorm van dié aard nie. Later sou die ondersoek onthul dat beleggers altesaam R17 miljoen aan Helping Hand Investment oorbetaal het. Die beleggings is na bewering gebruik om die twee verdagtes en hul werknemers se salarisse te betaal, verduidelik Ngcakani. Volgens Ngcakani sal Rathbone en Lewitton weer op 4 Desember in die hof verskyn vir formele borgtogaansoek. Hulle bly tot dan in aanhouding.